
Svar på søknad om hogst - gnr 84 bnr 3 - Rælingen - bestand 28 Blystadlia
 
Saksopplysninger og områdebeskrivelse
Det er søkt om hogsttillatelse i bestand 28 Blystadlia / 454192 på gnr 84 bnr 3 i Rælingen kommune. Grunneier er Losby Bruk AS. Bestandene ligger i Rælingsåsen nord i kommunen. Hogsten befinner seg i Østmarka innenfor virkeområdet for Markaforskriften. 

	Bestand
454192
		TiltaksID i kart

	

	

	13115

	



	Bonitet
G14
	Alder (år)
75
	Hogstkl.
5
	Areal (daa)
23

	Hogstform
Skjermstillings-hogst



Det er mottatt to hogstsøknader fra søkeren, der ett av feltene, 454192, saksbehandles i dette brevet. De to omsøkte feltene sør for Blystadlia er på 23 og 24 dekar. På en strekning på ca. 60-70 meter grenser de inntil hverandre. Det andre omsøkte feltet i annen søknad er på 24 dekar med flatehogst og uttak 600 m3. 

Uttak i det omsøkte feltet er 300 m3. Feltets beliggenhet er 500 meter sør for Blystadlia. Det omsøkte feltet, 454192, er på 23 dekar, og det er søkt om skjermstillingshogst. Utkjøring av tømmer fra feltet blir i en egen driftsvei nordover mot Blystadsvingen. 

Skogen som skal avvirkes består hovedsakelig av gran, furu og bjørk, og disse treslagene skal også bestå etter hogst. Feltet er i hogstklasse 5, og noen av trærne er eldre enn 100 år. 

Planlagt foryngelsesmetode er naturlig foryngelse. 

Viktige hensyn
Markaforskriften
Markaforskriften er hjemlet i skogbruksloven, og pålegger den enkelte skogeier å bevare og videreutvikle Markas verdier gjennom et bærekraftig skogbruk med en variert og stedtilpasset skogbehandling. Forskriften har som formål å sikre at skogsdriften innenfor Marka bidrar til å bevare og videreutvikle områdets kvaliteter knyttet til friluftsliv, naturmiljø, landskap og kulturminner. Videre setter forskriften krav om søkeplikt på foryngelseshogster, og den gir kommunen anledning til å sette føringer for utførelsen av hogstene for å sikre at forskriftens intensjoner og bestemmelser ivaretas.

Naturmangfoldloven
Prinsippene i naturmangfoldloven (nml) §§ 8 - 12 skal legges til grunn som retningslinjer
ved utøving av offentlig myndighet, og vurderingen skal fremgå av beslutningen, jf. nml §7. Loven skal sikre en bærekraftig og langsiktig utnyttelse av naturressursene, og gir blant annet retningslinjer for utøvelse av offentlig myndighet.

Vurdering
Friluftsliv
Kartinnsynsløsningen ut.no viser en sti i feltet. Det er et stinett i området slik at alternative turstier finnes, både merkede og umerkede. 

Videre viser Skiforeningens løypekart at det ikke er preparert skiløype i feltet og driftsveien. Unntaket er ved Blystadsvingen der driftsveien krysser en skiløypetrasé. Det er viktig å ikke legge lunneplassen i nevnte løypetrasé om hogsten utføres på vinterføre, alternativt å legge skiløypa midlertidig utenom lunneplassen. Ved drift på snøføre skal derfor Skiforeningen varsles i god tid i forkant. 

Det er viktig å skilte i begge retninger av lunneplass om fare ved klatring på tømmerlunne, og det skal settes opp skilt før hogsten om skogsdrift / hogst ved tursti og hogst ved utkjørsel av driftsvei på skogsbilveien. Det må også skiltes om drift der driftsveien krysser turstien. 

Kommunen vurderer at hensyn regulert av skogbruksloven med tilhørende forskrifter og vilkår i dette vedtaket, sikrer at gjennomføring av hogsten ikke vil være til ytterligere hinder for friluftslivet. 

Landskap
Jf. markaforskriften § 3 skal størrelsen på foryngelsesflater tilpasses landskapets former og linjer, samtidig som flatekantene skal sikres i rimelig grad. Hogstflater i denne delen av marka skal ikke overstige 30 daa, jf. forskriftens §3. Hogsten er ikke meldt inn som flatehogst og vil derfor ikke overstige arealbegrensningen i området. 

For lukkede hogster kan det settes igjen livsløpstrær så spredd utover feltet som mulig, alternativt i grupper, og de bør være blant de eldste trærne i bestandet med god stabilitet mot vind. Opptil 50 % av livsløpstrærne kan bli kappet og stå igjen som høystubbe. Slike høystubber skal ha diameter minimum 20 cm i brysthøyde og ha høyde minimum 3 meter over bakken. Stående, døde trær kan inngå i de nevnte 50%. Livsløpstrær, menneskeskapte høystubber, døde trær og gjenstående levende trær vil skape grunnlag for mer variasjon og større naturmangfold. Når det gjennomføres lukket hogst, er behovet for å sette igjen ekstra med trær ikke så stort fordi lukket hogst innebærer uttak av kun opptil 60% av trærne i bestandet. Det vil framkomme visuelt et fleraldret preg på bestandet etter avvirkningen. 

Feltet er mellom Buåsen og Blystadlia, ca. 500 meter sør for Blystadlia. Det ligger ca. 325-340 m.o.h. i et småkupert terreng. Innsyn til feltet er i stor grad begrenset til innsyn fra den merkede turstien gjennom feltet. Fjern- og nærvirkningen vil bli dempet siden det bevares minst 40% av trærne i tresjiktet, og det legges opp til fleraldret skog. 

Kulturminner
Ifølge søk i Kilden, med Riksantikvarens utvalgskriterie "Kulturminner", "SEFRAK" og "Freda bygninger" er det ingen kartfestede kulturminner innenfor det omsøkte området. Ved funn av ikke-kartfestede kulturminner fra før reformasjonen skal Akershus fylkeskommunes kulturavdeling varsles, og arbeidet stanses midlertidig i påvente av godkjenning fra kulturminnemyndigheten. 

Markfuktighet og bekker
Ved søk i Kilden er det i feltet ikke funnet fuktige drog med fuktighet i dybde 0-25 cm. Vi vil likevel minne om at årssikre vannveier, myr og fuktige drog skal krysses minst mulig i driften for å redusere kjøreskader. Kommunen anbefaler at vannvei krysses maksimum ett punkt om det avvirkes på barmark eller lite snø/mangel på tele. For driftsvei over eventuell bekk skal midlertidig bru eller annen midlertidig overgang bygges. 

Andre relevante forhold
Kommunen anmoder om å utvise forsiktighet med hogst i hekketiden (normalt mai-juni), og ved enhver aktivitet skal unødig skade på reir unngås. Rovfuglreir skal uansett skånes. Vi anbefaler derfor hogst på annen tid av året. 

Vurdering etter Naturmangfoldloven
Hogstsøknaden med vilkår er vurdert etter Naturmangfoldloven (nml) §§ 8 – 12:

Kunnskapsgrunnlaget (§8 i nml) bygger på søk i Naturbase, Artsdatabankens Artskart og Oslo kommunes Naturkart der følgende utvalgskriterier satt: 
1. Rødlistearter, jf. Norsk Rødliste 2021 
2. Naturbase (Mdir): Arter av stor og særlig stor forvaltningsinteresse, naturvernområder, naturtyper og utvalgte naturtyper 

Søk i Naturbase og Artskart viser ett funn, og det er observasjon av tretåspett, Picoides tridactylus. Arten har status Nær Truet, NT. Det anbefales derfor å sette igjen trær som er eller kan bli reirtrær, dvs. tilstrekkelig grove bartrær som er døde. 

Kommunen vurderer at kravet til kunnskapsgrunnlag er tilstrekkelig for beslutning, jf. lovens §8. Videre skal det tas hensyn som beskrevet i vedtaket og generelt i tråd med skogbruksloven med tilhørende forskrifter, som ivaretar føre-var-prinsippet etter §9 i nml. Hensynet til samlet belastning for økosystemene etter §10 anses tilstrekkelig ivaretatt og er vurdert som grunnlag for vedtaket. Det er søker som skal ta kostnaden ved miljøforringelse og ved hensyn for å begrense skader på naturmangfold (§ 11) gjennom miljøforsvarlige teknikker og driftsmetoder (§ 12). 

Landbrukssjefens vedtak
Det vises til saksutredning og dokumenter i saken. I medhold av markaforskriftens § 3 godkjennes for 2 år hogst som omsøkt for bestand 28 Blystadlia / 454192 på gnr 84 bnr 3 i Rælingen kommune med følgende vilkår: 

· Edellauvtrær skal bevares. 
· Bjørk og andre lauvtrær skal i stor grad bevares. 
· Livsløpstrær skal gjensettes i bestandet, se over om omtale av livsløpstrær. 
· Ved eventuelle fuktige drog skal det bevares en andel trær i disse. 
· Drift skal legges opp slik at driftsvei i terreng krysses minimalt over fuktige drog. 
· Sti som krysser feltet, skal ryddes for hogstavfall ved avslutning av drift. 
· Terrengskader som følge av driften, skal utbedres innen avslutning av driften.
· Det skal skiltes i begge ender av lunneplass med informasjon om fare ved klatring på tømmerlunner. Ved driftsvei der den fører inn på offentlig vei/skogsbilvei skal det skiltes om drift, og det skal skiltes før drift starter. Det skal også skiltes om drift der sti krysser driftsveien. 
· Det forutsettes at tømmer bringes fram til offentlig vei/skogsbilvei, og det skal tas hensyn til allmennheten ved utkjøring på denne veien. 
· Skiforeningen skal varsles i god tid i forkant om driften skal foregå på vinterstid. 

Klageadgang
Dette vedtaket er et enkeltvedtak og kan påklages etter forvaltningslovens § 28. Frist for klage er satt til tre uker etter mottakelse av dette brevet. Klage skal være skriftlig, beskrive de konkrete ønsker om endringer, være underskrevet og adressert til Statsforvalteren i Østfold, Buskerud, Oslo og Akershus. Klagen skal sendes til Regionkontor Landbruk. Vi anmoder om at referansenummer i vedtaksbrevet påføres klagen. 
	Vedlegg:

	Søknad om hogst i marka - gnr 84 bnr 3 - Rælingen 

	Kart hogstmelding 13115 

	Kart driftsvei 10186 

	Tilskudd til lukkede hogstformer - søknadsskjema 

